CELEX: 62008TN0235
Language: mt
Date: 2008-06-09 00:00:00
Title: Kawża T-235/08: Rikors ippreżentat fid- 9 ta' Ġunju 2008 — Acron u Dorogobuzh vs Il-Kunsill

15.8.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 209/59
            
         Rikors ippreżentat fid-9 ta' Ġunju 2008 — Acron u Dorogobuzh vs Il-Kunsill
   (Kawża T-235/08)
   (2008/C 209/106)
   Lingwa tal-kawża: L-Ingliż
   Partijiet
   
      Rikorrenti: Acron OAO (Veliky Novgorod, ir-Russja) u Dorogobuzh OAO (Verkhnedneprovsky, ir-Russja) (rappreżentanti: P. Vander Schueren u B. Evtimov, avukati)
   
      Konvenut: Il-Kunsill ta' l-Unjoni Ewropea
   Talbiet tar-rikorrenti
   
               —
            
            
               tannulla r-Regolament tal-Kunsill (KE) Nru 236/2008 ta' l-10 ta' Marzu 2008 li jwaqqaf ir-reviżjoni interim parzjali skond l-Artikolu 11(3) tar-Regolament (KE) Nru 384/96 tad-dazju ta' antidumping fuq importazzjonijiet ta' nitrat ta' l-ammonju li joriġina fir-Russja, safejn din timponi dazju antidumping fuq ir-rikorrenti u l-kumpanniji kkonċernati tagħhom, kif iddefinit fil-paragrafu 11 tar-regolament ikkontestat;
            
         
               —
            
            
               tordna, fid-dawl tal-gravità tal-ksur tad-dritt Komunitarju ikkonstatat, lil istituzzjonijiet kompetenti jieqfu milli japplikaw id-dazju antidumping fir-rigward tar-rikorrenti u l-kumpanniji kkonċernati tagħhom, sakemm l-istituzzjonijiet Komunitarji jkunu adottaw il-miżuri neċessarji sabiex tiġi implementata s-sentenza tal-Qorti tal-Ġustizzja;
            
         
               —
            
            
               tikkundanna lill-Kunsill għall-ispejjeż.
            
         Motivi u argumenti prinċipali
   Ir-rikorrenti, li huma produtturi u esportaturi Russi ta' nitrat ta' l-ammonju, jitolbu l-annullament, skond l-Artikolu 230 KE, tar-Regolament tal-Kunsill (KE) Nru 236/2008 (ir-“regolament ikkontestat”) (1).
   In sostenn tar-rikors tagħhom, ir-rikorrenti ressqu raġuni waħda għal annullament, li tinqasam f'żewġ talbiet. Ir-rikorrenti jsostnu li l-Istituzzjonijiet Komunitarji stabbilixxew b'mod żbaljat il-valur normali għar-rikorrenti, li wassal għaż-żieda artifiċjali tiegħu; b'hekk laħqu konklużjonijiet żbaljati ta' dumping, u b'hekk kisru l-Artikoli 1 u 2 tar-Regolament Bażiku (2), u b'hekk wettqu serje manifesta ta' żbalji ta' evalwazzjoni u kisru diversi prinċipji fundamentali tad-dritt Komunitarju. Skond ir-rikorrenti, dawn il-ksur wasslu direttament għat-terminazzjoni inġustifikata tar- reviżjoni interim parzjali mingħajr tibdil fil-miżura antidumping fir-rigward tar-rikorrenti.
   B'mod aktar partikolari, ir-rikorrenti jsostnu, fuq il-bażi ta' l-ewwel talba tagħhom, li l-istituzzjonijiet Komunitarji wettqu żball ta' liġi u kisru l-Artikolu 2(3) u (5) tar-Regolament Bażiku, billi injoraw il-parti l-kibra ta' l-ispejjeż ta' produzzjoni tar-rikorrenti bħala inaffidabbli u/jew billi applikaw de facto metodoloġija ekonomika mhux tas-suq fl-istabbiliment tal-parti l-kbira tal-valur normali tar-rikorrenti.
   Barra minn hekk, ir-rikorrenti jsostnu li ladarba ġie deċiż li jsir l-aġġustament tal-gass, il-Kummissjoni kisret it-tieni sentenza ta' l-Artikolu 2(5) u/jew għamlet żball manifest ta' evalwazzjoni u wriet nuqqas ta' ħsieb, billi implementat l-aġġustament tal-gass fuq il-bażi tal-prezz intra-Komunitarju tal-gass f'Waidhaus, il-Ġermanja, u billi naqset milli tnaqqas mill-ammont ta' aġġustament ta' 30 % id-dażju Russu fuq l-esportazzjoni tal-gass Russu.
   Ir-rikorrenti jsostnu li kieku l-marġni ta' dumping kien ġie stabbilit b'mod korrett, skond ir-Regolament Bażiku u l-prinċipji fundamentali tad-dritt Komunitarju, l-istituzzjonijiet Komunitarji kienu kkonstataw nuqqas ta' jew de minimis dumping, u l-miżuri antidumping setgħu jitneħħew jew jiġu kunsiderevolment emendati fir-rigward tar-rikorrenti u l-kumpanniji kkonċernati tagħhom.
   
      (1)  Regolament tal-Kunsill (KE) Nru 236/2008 ta' l-10 ta' Marzu 2008 li jwaqqaf ir-reviżjoni interim parzjali skond l-Artikolu 11(3) tar-Regolament (KE) Nru 384/96 tad-dazju ta' anti-dumping fuq importazzjonijiet ta' nitrat ta' l-ammonju li joriġina fir-Russja (ĠU 2008 L 75, p. 1).
   
      (2)  Regolament tal-Kunsill (KE) Nru 384/96 tat-22 ta' Diċembru 1995 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (ĠU 1996 L 56, p. 1).